# Danutė Lapienė-Staponaitė

### Straipsnis iš Vikipedijos, laisvosios enciklopedijos.

Danutė Lapienė-Staponaitė

Danutė Lapienė-Staponaitė (1956 m. vasario 28 d. Vilkyčių k., Šilutės r.), choro dirigentė ir pedagogė.

## [taisyti] Biografija

Baigusi Priekulės vaikų muzikos mokyklą (akordeono specialybė), 1971 – 1975 choro dirigavimo mokėsi Klaipėdos S. Šimkaus aukštesniojoje muzikos mokykloje (dėst. A. Kvedaraitė). 1975 – 1984 choro dirigavimą neakivaizdiniu būdu studijavo Lietuvos valstybinėje konservatorijoje (dėst. B. Jankauskas).

1975 pradėjo mokytojauti Pagėgių vaikų muzikos mokykloje, 1976 – 1983 vadovavo Smalininkų žemės ūkio technikumo mišriajam chorui (80 dalyvių), kurį parengė 1978 respublikinei chorų apžiūrai (laimėjo trečiąją vietą) ir 1980 respublikinei dainų šventei. Daug metų vaisingai dirbo su Jurbarko suaugusiųjų chorais: 1979 – 1985 vadovavo centrinės ligoninės moterų chorui – parengė 1980 ir 1985 respublikinėms dainų šventėms, 1983 – 1990 vadovavo kultūros rūmų vyrų chorui – parengė 1985 ir 1990 respublikinėms dainų šventėms, dalyvavo vyrų chorų sąskrydžiuose Ariogaloje, respublikiniuose konkursuose pelnė pirmąsias ir antrąsias vietas, 1989 – 1990 vadovavo rajkoopsąjungos moterų chorui – parengė 1990 Lietuvos tautinei dainų šventei Vilniuje. Chorai dalyvavo Jurbarko rajono dainų šventėse ir respublikiniuose chorų sąskrydžiuose, nemažai koncertavo.

D. Lapienė gražių kūrybinių laimėjimų pasiekė su moksleivių chorais.

Nuo 1977 mokytojauja Jurbarko A. Sodeikos vaikų muzikos mokykloje ir nuo 1992 vadovauja jaunių chorui. 1992 choras dalyvavo vaikų chorų festivalyje Austrijoje (Gleinstafene), parengtas 1994 I ir 1998 II Pasaulio lietuvių dainų šventėms Kaune ir Vilniuje. A. Sodeikos muzikos mokyklos vokalinius ansamblius parengė ne vienam respublikiniam „Dainų dainelės" konkursui – 1990 merginų kvartetas tapo laureatu. 1991 pradėjo dirbti ir Jurbarko A. Giedriaus-Giedraičio vidurinės mokyklos muzikos mokytoja ir merginų choro vadove. Chorą parengė 1994 I ir 1998 II Pasaulio lietuvių dainų šventėms Kaune ir Vilniuje, 1997 Lietuvos moksleivių dainų šventei, 1995 Baltijos ir Siaurės šalių chorų festivaliui Rygoje (Latvija) ir 1997 analogiškam festivaliui Gotlande (Švedija), 1995 choras dalyvavo chorų festivalyje Austrijoje, koncertavo Vokietijoje (Bernburge). Merginų choro koncertų programose per 50 pasaulietinės ir religinės muzikos kūrinių (chorui vargonais akompanavo ir kompozitorius Darius Lapinskas).

D. Lapienė 1994 Jurbarko kultūros rūmuose subūrė 30 dalyvių berniukų chorą, kuris pasirodo koncertuose, gieda bažnyčioje, su juo 1996 dalyvavo Žemaičių ir Pamario krašto vaikų ir jaunimo šventėje „Mes Lietuvos vaikai" Klaipėdoje. Mokytoja gerai moka anglų kalbą, yra Jurbarko rajono dainų švenčių, vyrų chorų sąskrydžių Ariogaloje ir zoninės dainų šventės Tauragėje dirigentė. 1995 jai suteikta muzikos mokytojos metodininkės kvalifikacijos kategorija.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../d/a/n/Danut%C4%97_Lapien%C4%97-Staponait%C4%97_5f30.html"

Kategorijos: Lietuvos chorvedžiai | Lietuvos pedagogai

##### Views

- Straipsnis
- Aptarimas
- Dabartinė versija

##### Paieška